মাস্কের সঙ্গে কথা মোদির, আমেরিকার সঙ্গে সমন্বয় বাড়াতে চায় ভারত

ওয়েবডেস্ক: আমেরিকার (US) পাল্টা শুল্ক (Tariff) নিয়ে আন্তর্জাতিক মহলে টানাপোড়েন জারি। আগামী সপ্তাহেই ভারতে আসছেন আমেরিকার ভাইস প্রেসিডেন্ট জেডি ভান্স (JD Vance)। তার আগে ডোনাল্ড ট্রাম্প প্রশাসনের প্রভাবশালী ধনকুবের ইলন মাস্কের (Elon Musk) সঙ্গে কথা হল প্রধামন্ত্রী নরেন্দ্র মোদির। শুক্রবার প্রধানমন্ত্রী এক্স হ্যান্ডলে লেখেন, কারিগরি বিদ্যা, উদ্ভাবনে সহযোগিতা নিয়ে বিস্তর সম্ভাবনা রয়েছে। ভারত আমেরিকার সঙ্গে এই ক্ষেত্রে সমন্বয় বাড়াতে চায়। বছরের শুরুতে ওয়াশিংটন ডিসিতে আমাদের বিভিন্ন ইস্যু আলোচনা হয়েছিল। সেগুলি নিয়েও কথা হয়েছে।

আমেরিকার সঙ্গে বাণিজ্য চুক্তি স্বাক্ষরের ব্যাপারে মরিয়া কেন্দ্রীয় সরকার। মোদি-মাস্ক কথায় তারই ভিত্তি রচিত হল? মাস্কের টেসলা গাড়ি সহ নানা পণ্যে আরও ছাড় দিতে চলেছে কেন্দ্র? মার্কিন গাড়ি আমদানির উপর ভারতের চাপানো শুল্ক নিয়ে আগেই উষ্মা প্রকাশ করেছিল আমেরিকা। ইতিমধ্যে ভারত আমেরিকার বেশ কিছু পণ্যে শুল্ক কমিয়েছে। ট্রাম্পের বক্তব্য ছিল, আমেরিকার পণ্যে চড়া শুল্ক চাপানো হয়। তাই পাল্টা সেসব দেশে পাল্টা শুল্ক চাপানো হচ্ছে। ৭৫টি দেশের সেই তালিকায় রয়েছে ভারতও। দিল্লির উপর ১০ শতাংশ পাল্টা শুল্ক চাপানোর ঘোষণা করেন ট্রাম্প। যা নিয়ে তোলপাড় শুরু হয় বিশ্বজুড়ে। পরে চীন ছাড়া এই পাল্টা শুল্ক নীতির কার্যকর তিন মাসের জন্য স্থগিত করেন ট্রাম্প। তবে চীনের পণ্যে বেপরোয়া হয়ে ২৪৫ শতাংশ শুল্ক চাপান ট্রাম্প। চীনও পাল্টা আমেরিকার পণ্যে ক্রমশ বাড়াচ্ছে শুল্ক। ফলে চীনের সঙ্গে কার্যত শুল্ক যুদ্ধ শুরু হয়েছে। এই প্রেক্ষিতে চীন প্রতিদ্বন্দ্বী প্রতিবেশী ভারতকে কাছে টানার বার্তা দিয়েছে। তারই মধ্যে আমেরিকার ভাইস প্রেসিডেন্টের সঙ্গে প্রধানমন্ত্রীর বৈঠক হতে চলেছে।

এক্স হ্যান্ডলের মালিক মাস্ক মহাকাশ, নিউরোলিঙ্ক সহ অজানা আগামী নিয়ে বিশ্বজুড়ে বাণিজ্যের পরিধি বাড়িয়েই চলেছে। স্পেকট্রামেও ভারতে ব্যবসা করতে চায়। স্টারলিঙ্ক মুখিয়ে।