জামাই বরণ করতে মার্কিন ভাইস প্রেসিডেন্টের অপেক্ষায় অন্ধ্রের গ্রাম

ওয়েবডেস্ক: অখ্যাত গ্রাম বদলুরু। অন্ধ্রপ্রদেশের পশ্চিম গোদাবরী জেলা। ওই গ্রামেরই জামাই ডোনাল্ড ট্রাম্পের ডেপুটি। তেলগু ব্রাহ্মণ পরিবারের মেয়ে ঊষা চিলুকুরির স্বামী আমেরিকার ভাইস প্রেসিডেন্ট জেডি ভান্স। সোমবারই সপরিবারে ভারতে আসছেন তাঁরা। আবেগে ভাসছে অন্ধ্রপ্রদেশের এই জেলা। ঊষার বাবা-মা ১৯৮০ সালে আমেরিকা যান। সেখানে থিতু হন। অন্ধ্রপ্রদেশের মুখ্যমন্ত্রী চন্দ্রবাবু নাইডুকে আবেদন করেছেন এলাকাবাসী। একবার যেন গ্রামের মেয়ে-জামাই সেখানে আসেন। বদলুরু গ্রামের সাইবাবা মন্দিরের পুরোহিত সত্য গোপালকৃষ্ণ। তিনি বলেন, ঊষা চিলুকুরির সঙ্গে এই বদলুরুর মাটির যোগ। ওঁর পরিবার এই মন্দিরের জন্য জমি দান করেছিল। আমরা তাঁর পরিবারকে এখানে আনতে চাই। আরেক গ্রামবাসী ভেটুকুরি সত্যনারায়ণ রাজুও আবেগবিহ্বল। আগামীকাল, সোমবার ভারতে আসছেন আমেরিকার  (US) ভাইস প্রেসিডেন্ট (Vice President) জেডি ভান্স (JD Vance)। তাঁর সঙ্গে আসবেন ভারতীয় বংশোদ্ভূত স্ত্রী ঊষা চিলুকুরি ভান্স ও তিন সন্তান। আসছেন আমেরিকার পাঁচ সিনিয়র আধিকারিক। সোমবার সকাল ১০টায় পালাম বিমানবন্দরে নামবেন ভান্স ও তাঁর টিম। আইটিসির দিল্লির মৌর্য শেরাটন হোটেলে তাঁরা থাকবেন। কালকেই তাঁরা অক্ষরধাম মন্দির পরিদর্শন করবেন। পরে মার্কিন ভাইস প্রেসিডেন্ট তাজমহল দেখতে যাবেন। মোট চার দিনের সফর। মার্কিন ভাইস প্রেসিডেন্টের এই সফর ঘিরে নিরাপত্তা (Security) আঁটোসাঁটো করা হয়েছে।

মার্কিন ভাইস প্রেসিডেন্টের সঙ্গে প্রধানমন্ত্রী নরেন্দ্র মোদির আলোচনায় প্রতিরক্ষা, বাণিজ্য ক্ষেত্রে একাধিক গুরুত্বপূর্ণ বিষয়ে আলোচনা হওয়ার কথা। বৈঠকে এনার্জি, নিউক্লিয়ার টেকনোলজি নিয়ে আলোচনা হওয়ার কথা। নভেম্বরে ডোনাল্ড ট্রাম্প আমেরিকার প্রেসিডেন্ট পদে শপথ নিয়েছেন। তারপর মার্কিন ভাইস প্রেসিডেন্টের প্রথম ভারত সফর। এই সপ্তাহেই ট্রাম্প প্রশাসনের প্রভাবশালী ইলন মাস্কের সঙ্গে ফোনে কথা বলেছেন প্রধানমন্ত্রী। আমেরিকার তরফে জানানো হয়েছে দুই দেশের সঙ্গে সম্পর্ক যুক্ত অর্থনীতি ও ভূরাজনৈতিক বিষয়ে আলোচনা হবে।

আরও পড়ুন: বিচার বিভাগ সম্পর্কে নেতাদের বক্তব্য দল সমর্থন করে না: জেপি নাড্ডা

ট্রাম্পের পাল্টা শুল্কের জেরে বিশ্ব বাজারে অস্থিরতা দেখা দিয়েছে। যদিও চীন ছাড়া বাকি ৭৪টি দেশের উপর চাপানো ওই শুল্কে তিন মাসের জন্য স্থগিতাদেশ দেওয়া হয়েছে। তবে তথ্যাভিজ্ঞ মহল মনে করছে, এই আলোচনায় অবধারিতাবে শুল্ক নিয়ে আলোচনা হবে। বিশেষ করে চীন ও আমেরিকার মধ্যে শুল্ক যুদ্ধ শুরু হয়েছে। ঘটনায় চীন ইতিমধ্যে ভারতকে কাছে টানতে বার্তা দিয়েছে।

দেখুন অন্য খবর: